Людзі Аксана Пачобут: «Я рыхтую сябе да горшага» 23 чэрвеня 2012, 13:41
Аксана Пачобут панесла перадачу мужу ў турму а 8-й гадзіне. Распавядае, што сёньня ёй пашэнціла, было няшмат людзей, як зазвычай бывае ў выходныя. На месяц па-ранейшаму можна зрабіць перадачу на 30 кіляграмаў, але некаторыя правілы зьмяніліся.
«Я яшчэ пакуль у сябе не прыйшла і ня вельмі сьцяміла, што яму трэба. Тым больш з Андрэям не размаўляла, бо можа ў яго ёсьць якія-небудзь пажаданьні. Пабачыла, што хатняга харчаваньня нельга перадаваць, то занесла ваду, напоі, садавіну...».
Напісала чарговы ліст. Кажа, што ўвесь дзень на нагах. Малодшы сын, якому два гады і чатыры месяца, шукае бацьку па кватэры, прыносіць ёй тэлефон, каб яна тату тэлефанавала. Старэйшая дачка, якой 12 гадоў, трымае ўсё ў сабе і сварыцца на маці, калі тая пачынае плакаць.
Пасьля ператрусу ў хаце застаўся адзін стары ноўтбук без клавіятуры, Аксана кажа, што хоць з цяжкасьцю, але сама чытае навіны, якія датычаць справы ейнага мужа.
«Мне, канешне, вельмі цяжка цяпер, але пакуль я бачу, што людзі салідарныя і падтрымліваюць яго. Але ўсё ж я сябе настройваю на тое, што гэтым разам яго пасадзяць на гадоў пяць, як ня болей, і трэба мне неяк вучыцца з гэтым жыць. Бо інакш пазьней гэта пяройдзе ў маю бытавую праблему, як ён паедзе ў калёнію... Ну вось, неяк так...».
У непрызнаваным уладамі Саюзе палякаў, дзе Андрэй узначальвае галоўную Раду арганізацыі, усе абмяркоўваюць арышт. Мечыслаў Яськевіч, сваяк і сябра Пачобута, сёньня сказаў, што ў панядзелак зьбярэцца Рада і адрэагуе на арышт.
Ён кажа, што апошнім часам Пачобут часта казаў, што яго могуць ізноў арыштаваць, асабліва пасьля таго, калі ўлады жорстка разагналі пікет супраць русіфікацыі польскае школы.
Яскевіч: «Улады хочуць, каб тут ніякага духу не было, бо яшчэ сёньня гэты дух непакорных палякаў ёсьць. Ну і, вядома, што яны будуць шукаць прычынаў. А Андрэй сам сказаў, што ўжо шукаюць, бо лазяць па ягоных тэкстах».
Сябры Саюза палякаў хоць і спадзяюцца, што справа Пачобута павінна скончыцца для яго бяз цяжкіх наступстваў, але ўсё больш насьцярожвае тое, што афіцыйная прэса нездарма пачала пра гэта паведамляць. Кажа журналістка Гражына Шалкевіч:
«Мы ўсе разумеем, што сытуацыя цяпер нашмат складанейшая, чым была летась. Адзін з крымінальных артыкулаў датычыць паклёпу на прэзыдэнта, а другі дыскрэдытацыі Рэспублікі Беларусь. Мы вось тут гэта абмяркоўвалі і прыходзім да высновы, што па першаму яго яшчэ можа абараніць адвакат, то па-другому абвінавачваньню рэальна могуць асудзіць».